Համարենք, որ ժողովուրդը սխալվում էր, թեեւ նման բան լինել չի կարող: Բայց փաստ է, որ եկավ Նիկոլ Փաշինյանը (ընդդիմություն) եւ իշխանափոխություն արեց` թավշյա, անցնցում, ընդհուպ` գեղեցիկ: Հիմա արդեն կարեւոր չէ, թե ով է առաջ հրում Նիկոլին կամ ով է ճնշում ՀՀԿ-ին: Հիմա կարեւոր է, թե ինչ են անում (անելու) Նիկոլն ու նախկին իշխանությունները, ինչպես նաեւ՝ մյուս կուսակցությունները, որ Հայաստանը զերծ մնա քաղաքական կատակլիզմներից: Մենք պարզորոշ տեսնում ենք, որ հետհեղափոխական իրավիճակի վրա ազդելու Նիկոլ Փաշինյանի միակ լծակն ուղիղ եթերն է, որտեղից իր կողմնակիցներին կոչ է անում դադարեցնել անհնազանդության ակցիաները: Նիկոլ Փաշինյանն այդ վիճակում է լինելու մինչեւ արտահերթ ընտրություններ: Բայց այդ ընթացքում Նիկոլ Փաշինյանը չի կարող ազդել, օրինակ, ՏԻՄ ղեկավարների կողմնակիցների վրա, չի կարող ՍԴ նախագահ, դատախազ ու դատավոր փոխել նույն մարտավարությամբ, որ կիրառել է մինչ օրս: Եվ կարծում եմ` ժամանակն է, որ նա ապավինի օրենքին եւ քաղաքական ուժերի աջակցությանը, այդ թվում եւ՝ ՀՀԿ-ի: